**Jegyzőkönyv**

**Készült:** Zalaszentgrót Város Önkormányzata Képviselő-testületének 2018. március 29-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Kovács László képviselő

 Dr. Tihanyi Ottó képviselő

 Mazzag Zoltán képviselő

 Takács Tibor képviselő

 Vári Mária képviselő

 Veress János képviselő

 Dr. Simon Beáta jegyző

 Halászné Dukai Ágota műszaki osztályvezető

 Dr. Gondos István jogi szakreferens

 Molnár Szilveszterné óvodavezető

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 9 tagja jelen van, így a testület határozatképes. Egy további napirendi pont került kiküldésre, Agrárgazdasági Kamara állásfoglalása ellen benyújtott kifogás elbírálása címmel, melyet zárt ülés keretében tárgyalunk.

**Veress János:** Az Egyebek napirendi pontban szeretnék pár szót szólni az elmaradt sportberuházással kapcsolatban, a tisztánlátás érdekében.

Kérem, aki egyetért a kibővített napirendi tárgysor tárgyalásával, szavazzon.

*A Képviselő-testület 9 igen szavazattal elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A személyes gondoskodást nyújtó szociális ellátások térítési díjairól szóló önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. 2018. évi igazgatási szünet elrendeléséről szóló önkormányzati rendelet megalkotása

 Előadó: Baracskai József polgármester

Tárgyalja: Pénzügyi és Ügyrendi Bizottság

1. A települési hulladékkal kapcsolatos közszolgáltatásról szóló 21/2001. (XII. 27.) számú önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

1. Az önkormányzat vagyonáról és a vagyongazdálkodás szabályairól szóló önkormányzati rendelet felülvizsgálata

Előadó: Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

1. Az önkormányzat közbeszerzési tervének elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés óvodai beiratkozás időpontjáról

Előadó: Baracskai József polgármester

Tárgyalja: Humán Ügyek Bizottsága

1. Döntés bölcsődei csoport alakításáról

Előadó: Baracskai József polgármester

Tárgyalja: Humán Ügyek Bizottsága

1. Zalaszentgróti Gazdasági Ellátó Szervezettel kapcsolatos fenntartói döntés

Előadó: Baracskai József polgármester

Tárgyalja: Pénzügyi és ügyrendi Bizottság

1. Döntésintézményvezetői pályázat kiírásáról

Előadó: Baracskai József polgármester

Tárgyalja: Humán Ügyek Bizottsága

1. Elővásárlási jogról való döntések

Előadó: Baracskai József polgármester

Tárgyalja: Gazdasági és Városfejlesztési Bizottság

1. Köznevelési intézményátszervezések véleményezése

Előadó: Baracskai József polgármester

Tárgyalja: Humán Ügyek Bizottsága

1. Döntés a Szent István tér megújításáról szóló közbeszerzési eljárás felelősségi rendjéről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Tájékoztató a támogatást nyert pályázatok megvalósításának állásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Pályázat benyújtása a zsidó temető felújítására

 Előadó: Baracskai József polgármester

 Tárgyalja: Gazdasági és Városfejlesztési Bizottság

1. Egyebek
2. Kérdések, interpellációk

**Zárt ülés:**

1. Agrárgazdasági Kamara állásfoglalása ellen benyújtott kifogás elbírálása

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a lejárt határidejű határozatok végrehajtásáról szóló beszámoló elfogadásával, szavazzon.*

*A Képviselő-testület 9 igen szavazattal elfogadta a lejárt határidejű határozatok végrehajtásáról szóló beszámolót.*

**2. sz. napirendi pont**

**A személyes gondoskodást nyújtó szociális ellátások térítési díjairól szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A szociális igazgatásról és szociális ellátásokról szóló törvény alapján a települési önkormányzat köteles biztosítani az étkeztetést, a házi segítségnyújtást, a polgármesteri hivatalt működtető vagy a közös önkormányzati hivatal székhely önkormányzata a családsegítést, valamint a háromezer főnél több állandó lakossal rendelkező települési önkormányzat az idősek nappali ellátását is. Az önkormányzati rendelet tartalmazza a Zalaszentgrót és Környező Települések Intézményfenntartó Társulásán keresztül biztosított szociális szolgáltatások intézményi térítési díjait, amelyek közül 2018. évben kizárólag a házi segítésnyújtás esetében történik emelkedés 150,-Ft/gondozási óráról 170,-Ft/gondozási órára. A többi ellátási díj változatlan. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a személyes gondoskodást nyújtó szociális ellátások térítési díjáról szóló önkormányzati rendelet módosításával, szavazzon.

*A képviselő-testület 9 igen szavazattal megalkotta a 4/2018. (III. 31.) számú önkormányzati rendeletét a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet módosításáról*

**3. sz. napirendi pont**

**2018. évi igazgatási szünet elrendeléséről szóló önkormányzati rendelet megalkotása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A közigazgatási szervek hatékony és zavartalan működése megvalósításának egyik elengedhetetlen feltétele a közszférában foglalkoztatott munkatársakat megillető szabadság előrelátható ütemezése, a ki nem adott szabadságok felhalmozódásának elkerülése. A 30/2012. (III. 7.) Kormányrendelet lehetőséget ad nyáron öt egybefüggő naptári hét igazgatási szünetre, amelyet 2018. július 30-től 2018. augusztus 7-ig 15 munkanapig terjedő időtartamra javaslok megállapítani, télen pedig két egybefüggő naptári hét időtartamra, amelynek megállapítását 2018. december 21-től 2018. december 31-ig 5 munkanapig terjedő időtartamra javaslom. Nyáron ebben az időszakban sokkal kevesebb az ügyfélforgalom. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a 2018. évi igazgatási szünet elrendeléséről szóló önkormányzati rendelet megalkotásával, szavazzon.*

*A képviselő-testület 9 igen szavazattal megalkotta az 5/2018. (III. 31.) számú önkormányzati rendeletét a 2018. évi igazgatási szünet elrendeléséről.*

**4. sz. napirendi pont**

**A települési hulladékkal kapcsolatos közszolgáltatásról szóló 21/2001. (XII. 27.) számú önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A nem közművel összegyűjtött háztartási szennyvíz begyűjtésére vonatkozó közszolgáltatást a vízgazdálkodásról szóló törvény szabályozza. Önkormányzatunk 2015. június 26-án megkötött szerződéssel rendelkezik az Észak-Zalai Víz- és Csatornamű Zrt. közszolgáltatóval, melynek hatálya 2015. július 01. napjától 2025. június 30. napjáig tart. A szerződés a közszolgáltatási díjak tárgyában a lakossági, illetve a nem lakossági ingatlanhasználók részére kéttényezős árképzést tartalmaz, amely alapdíjból és ürítési díjból áll. A nem lakossági ingatlanhasználókra vonatkozó díjtétel nem tartozik a rezsicsökkentés alá, itt a díj szabadon módosítható, a lakossági ingatlanhasználókra vonatkozó díjtétel ugyanakkor a rezsicsökkentés alá tartozik. Az előterjesztést a Pénzügyi és Ügyrendi, valamint a Gazdasági és Városfejlesztési Bizottság megtárgyalta, elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a települési hulladékkal kapcsolatos közszolgáltatásról szóló 21/2001. (XII. 27.) számú önkormányzati rendelet módosításával, szavazzon.*

*A képviselő-testület 9 igen szavazattal megalkotta a 6/2018. (III. 31.) számú önkormányzati rendeletét a települési hulladékkal kapcsolatos közszolgáltatásról szóló 21/2001. (XII. 27.) számú önkormányzati rendeletének módosításáról*

**5. sz. napirendi pont**

**Az önkormányzat vagyonáról és a vagyongazdálkodás szabályairól szóló önkormányzati rendelet felülvizsgálata**

*A napirendhez tartozó előterjesztés a jegyzőkönyv mellékletét képezi*

**Baracskai József:** A rendelet felülvizsgálata a földterületek értékesítésének feltételeit érinti. Köztudott, hogy az ingatlantulajdonosok 2017. december 31-ig kérhették az ingatlan-nyilvántartásban zártkertként nyilvántartott ingatlanuk művelési ágának művelés alól kivett területként történő díjmentes átvezetését, az önkormányzat ezt megtette a tulajdonában álló területekre vonatkozóan, így azok nem tartoznak a földtörvény hatálya alá. Ezáltal könnyebbé vált az eladandó területek értékesítése. Eddig úgy szólt a rendeletünk, hogy a zártkerti művelési ágból kivett területeket 5.000 m2 fölött nem értékesítjük, ezt módosítanánk 1 ha-ra. A pályáztatásra kiírt földterületek értékesítése is változik. A vagyonrendelet meghatározza, hogy minden esetben a képviselőtestület a döntéshozó, a részönkormányzatok pedig javaslatot tehetnek a földeladásokra. Az eddigi gyakorlat szerint beérkeztek a vételi ajánlatok, az önkormányzat illetékes dolgozói helyszíni szemlét tartanak, tesznek egy javaslatot és a képviselőtestület dönt az eladásról. Az előterjesztést a Pénzügyi és Ügyrendi Bizottság, továbbá a Gazdasági és Városfejlesztési Bizottság megtárgyalta elfogadásra javasolta.

**Veress János**: A rendeletben változnak a szorzószámok, a helyszíni szemle szerinti állapot felmérése tényezőnél a c) pontban a c.c.a) pontban szereplő teljes vagy nagyrészt fásult szorzó 2-es számmal szerepel. Több erdészt megkerestem ezzel kapcsolatban, ha egy elhanyagolt területen fák nőnek, milyen szorzóval lehetne a területet értékesíteni, hogy a területen lévő faérték is bele legyen számolva. Egy teljesen fásult 1 ha területen nagyjából 150-200 m3 fa letermelhető, mely nagyjából 20 eft/m3. Ha egy tiszta területet adunk el, 100,-Ft/ m2 árat számolunk. Ehhez képest módosító javaslatom, hogy a kétszeres szorzót négyszeres szorzóra módosítsuk. A javaslattételi lehetőség akkor adott a részönkormányzatok részéről, ha a helyszíni szemle helyéről és időpontjáról értesítést kap a részönkormányzati testület. Nem várható el, hogy a részönkormányzat vezetők menjenek ki helyszínelni, elég ha egy részönkormányzati tag részt vesz, akkor saját szemével is meggyőződhet arról, hogy a területen mennyi fa van, ennek alapján lehet a szorzószámot módosítani. Ennek alapján tesz javaslatot a részönkormányzat, majd a bizottság és a képviselőtestület elé kerül az eladási érték. Az elmúlt időszakban elég sok területet vásároltak, azt is láthatjuk, hogy a vásárlási igényt beadó egy fakitermelő, de ez az érték számomra és az önkormányzat számára is érték, mivel közvagyonról van szó, ezért javaslom a négyes szorzót.

**Baracskai József:** Az elmúlt években pontosan zajlottak a földterületek vizsgálatai. A részönkormányzatok többségében és az önkormányzat vagyonával is mindenki jól gazdálkodott. Nyilvánvalóan szerepet játszik egy másik tényező is, amikor ugyanis a barátunkról van szó, akkor támogatja a képviselő úr a földeladást, a másik esetben viszont nem támogatja. A meghatározott képlet nyilvánvalóan változtatható, Ön javasolta a négyes szorzót, felteszem szavazásra. Én még egy négyzetméter földet sem vettem és nem is áll szándékomban, de akkor itt el lehet kezdeni bonyolítani a képletet, hogy milyen fa van a területen, fafajtára lebontva, szorzószám különbözet szerint. Épp azért tartalmaz egyéb tényezőt is, mert nem mindegy, milyen vastagságú fa van a területen, ezt a négyes szorzó még nem küszöböli ki.

**Veress János**: Visszautasítom az elmondottakat, mert a múltkori területvásárlásnál jeleztem, hogy tartózkodok a szavazásnál.

**Baracskai József**: Elnézést kérek, akkor haverra tartózkodás a válasz. Felteszem szavazásra, hogy a részben vagy teljesen fásult területekre vonatkozóan a 42 a/c.c pontban a kettes szorzót négyes szorzóra változtassuk.

Kérem, aki egyetért a módosító javaslattal, szavazzon.

A képviselő testület 3 igen, 5 nem és 1 tartózkodással nem fogadta el a módosító javaslatot.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzat vagyonáról és vagyongazdálkodás szabályairól szóló önkormányzati rendelet felülvizsgálatával, szavazzon.

*A képviselő-testület 8 igen, 1 nem szavazattal megalkotta a 7/2018. (III. 31.) számú önkormányzati rendeletét az önkormányzat vagyonáról és a vagyongazdálkodás általános szabályairól szóló 22/2015. (XI. 27.) számú önkormányzati rendelet módosításáról.*

**6. sz. napirendi pont**

**Az önkormányzat közbeszerzési tervének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A közbeszerzési tervben az építési beruházások között szerepel az önkormányzati utak és járdák felújítása 2018-ban. Április hónapban zajlik le a TOP pályázat Déli ipari terület fejlesztése Zalaszentgróton című projektből megvalósuló Déli iparterület közmű és útépítési munkáinak megvalósítása tárgyú közbeszerzési eljárás, valamint a Szent István tér rekonstrukciójának megvalósulásával kapcsolatos közbeszerzési eljárás, melynek felelősségi rendje a mostani ülésen kerül elfogadásra. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért az önkormányzat közbeszerzési tervének elfogadásával, szavazzon.*

*A Képviselő-testület 9 igen szavazattal az alábbi határozatot hozta:*

**20/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót Város Önkormányzat 2018. évi közbeszerzési tervét az előterjesztés 1. számú melléklete szerinti tartalommal jóváhagyja.

Felkéri a jegyzőt, hogy tegye meg a szükséges intézkedéseket a 2018. évi közbeszerzési terv végrehajtásával és közzétételével kapcsolatban.

Határidő: 2018. szeptember 30.

Felelős: Dr. Simon Beáta jegyző

**7. sz. napirendi pont**

**Döntés óvodai beiratkozás időpontjáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Molnár Szilveszterné óvodavezetőt. 2018. április 25-26. napját javasoljuk az óvodai beiratkozás időpontjaként meghatározni. Az előterjesztést a Humán Ügyek Bizottsága megtárgyalta, elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért az óvodai beiratkozás időpontjáról szóló döntéssel, szavazzon.*

*A Képviselő-testület 9 igen szavazattal az alábbi határozatokat hozta:*

**21/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda és Egységes Óvoda-bölcsőde köznevelési intézményben a 2018/2019. nevelési évre vonatkozóan a leendő óvodások beiratkozásának időpontjaként 2018. április 25-26. napját fogadja el.

A Képviselő-testület felhatalmazza a polgármestert, hogy a hirdetmény megjelenésével kapcsolatos intézkedéseket megtegye.

A Képviselő-testület felkéri a jegyzőt, hogy a Zalaszentgróti Napköziotthonos Óvoda és

Egységes Óvoda-bölcsőde intézményvezetőjét a határozati kivonat és a hirdetmény egy-egy példányának megküldésével a döntésről értesítse.

*Határidő:* azonnal

*Felelős:* Baracskai József polgármester

 Dr. Simon Beáta jegyző

**8. sz. napirendi pont**

**Döntés bölcsődei csoport alakításáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Már többször tárgyaltuk, hogy a bölcsődei csoportot meg kell valósítani 2018. december 31-ig, viszont a nevelési év szeptember 1-jén kezdődik. Beadtunk egy pályázatot a **TOP-1.4.1-15 kódszámú** pályázati felhívásra az óvoda felújítása és a bölcsőde kialakítása céljából. Elsődleges információnk az, hogy a pályázatunk elfogadásra került, de a támogatói okirat még aláírásra vár, viszont az idő rohan és az átépítést a nyári szünetben lehetne zökkenőmentesen megoldani. Az Ady úti óvodában kerülne kialakításra a bölcsődei csoport a Zalaszentgróti Napköziotthonos Óvoda és Egységes Óvoda-bölcsőde köznevelési intézményben. Bölcsődei ellátás keretében a gyermek gondozását húszhetes korától három éves koráig kell biztosítani. A bölcsődei gyermekcsoport létszámát a 15/1998. (IV. 30.) NM rendelet 46. §-a határozza meg. Eszerint egy bölcsődei csoportban legfeljebb 12 gyermek nevelhető, gondozható, ha pedig valamennyi gyermek betöltötte a 2. életévét, akkor 14 fő. Ugyanakkor, ha a bölcsődei csoportban sajátos nevelési igényű, illetve korai fejlesztésre és gondozásra jogosult gyermeket is nevelnek, gondoznak, legfeljebb 10 gyermek nevelhető, gondozható egy bölcsődei csoportban. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő testület részére.

**Veress János**: Örömteli hírrel tudok szolgálni, 136 millió forintot nyert a pályázatunk.

**Baracskai József**: Reméljük, hogy az erről a hírről szóló értesítést mihamarabb írásban is meg fogjuk kapni. A Miniszterelnökségi Hivatalt már többször hívtuk, holnap utánanézek, hogy valóban megkaptuk-e. Egyébként 200 millió forintra adtuk be a pályázatot, mivel a Batthyányi úti óvodában egy tornaszobát is szeretnénk kialakítani. Az elmúlt két évben az építőanyag árak is megnövekedtek, bízunk benne, hogy az elnyert összegből is meg tudjuk valósítani a terveinket.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a bölcsődei csoport alakításáról szóló döntéssel, szavazzon.*

*A Képviselő-testület 9 igen szavazattal az alábbi határozatot hozta:*

**22/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda és Egységes Óvoda-bölcsőde köznevelési intézményben a 2018/2019. nevelési évtől önálló bölcsődei csoport kialakítását tervezi.

A Képviselő-testület felhatalmazza a polgármestert a szükséges intézkedések megtételére.

*Határidő:* 2018. augusztus 31.

*Felelős:* Baracskai József polgármester

**9. sz. napirendi pont**

**Zalaszentgróti Gazdasági Ellátó Szervezettel kapcsolatos fenntartói döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** Takács Tibor intézményvezető úr kérelmet nyújtott be, hogy 2018. április 02. napjával közös megegyezéssel kerüljön megszüntetésre intézményvezetői megbízatása. Javasoljuk, hogy az ő helyét a gazdasági vezető, a GYED-ről visszatérő Kovács Szilvia töltse be. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselőtestület részére. Takács Tibornak köszönjük a munkáját, amely nem volt egyszerű, hiszen egy új intézmény élére került, közben történt egy intézményátszervezés is. Sajnálom, hogy elmegy, jó munkát kívánok az új munkahelyén.

**Takács Tibor**: Hosszas vívódás előzte meg a döntésemet, de az elmúlt év tapasztalatai alapján a feladatok egyre csökkentek, ennek hatására tapasztaltuk, hogy a GESZ vezető és a gazdasági vezetői feladatokat egy személy meg tudja oldani. A távozásommal javaslom, hogy kerüljön összevonásra a két pozíció, amely bérmegtakarítást is eredményez anélkül, hogy a feladatok ellátása sérülne. Kérem a képviselőtestületet, hogy fogadják el a határozati javaslatot.

**Baracskai József:** Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a Zalaszentgróti Gazdasági Ellátó Szervezettel kapcsolatos fenntartói döntéssel, szavazzon.*

*A Képviselő-testület 8 igen, 1 tartózkodással az alábbi határozatot hozta:*

**23/2018. (III. 29.) számú képviselő-testületi határozat:**

Zalaszentgrót Város Önkormányzat Képviselő-testülete úgy dönt, hogy a Zalaszentgróti Gazdasági Ellátó Szervezet intézményvezetője Takács Tibor kérelmét elfogadva az intézményvezető közalkalmazott jogviszonyát és vezetői megbízását 2018. április 2-ával közös megegyezéssel megszünteti.

Zalaszentgrót Város Önkormányzat Képviselő-testülete úgy dönt, hogy a Zalaszentgróti Gazdasági Ellátó Szervezet intézményvezetői és gazdasági vezetői státuszát összevonja 2018. április 3-i hatállyal, amely alapján Zalaszentgróti Gazdasági Ellátó Szervezet vezetését az intézmény jelenlegi gazdasági vezetője Kovács Szilviát látja el. Zalaszentgrót Város Önkormányzat Képviselő-testülete Kovács Szilvia illetményét a közalkalmazottak jogállásáról szóló 1992. évi XXXIII. törvény rendelkezései alapján bruttó 310.500 Ft/hó (180.500 Ft garantált illetmény; 60.000 Ft vezetői pótlék; 70.000 Ft egyéb munkáltatói juttatás) összegben fogadja el.

Zalaszentgrót Város Önkormányzat Képviselő-testülete felhatalmazza Baracskai József polgármestert, hogy a jogviszony megszűntetésével és a vezetői megbízással kapcsolatos munkáltatói intézkedéseket megtegye.

Határidő: 2018. április 03.

Felelős: Baracskai József polgármester

**10. sz. napirendi pont**

**Döntés intézményvezetői pályázat kiírásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** 2018. június 30-án lejár a Város Művelődési Központ, Könyvtár és Művelődési - Felnőttképzési Központ igazgatójának magasabb vezetői megbízatása. A közalkalmazottak jogállásáról szóló törvény értelmében a munkakör ellátására nyilvános pályázatot kell kiírni. A pályázati felhívást a Kulturális Közlönyben meg kell jelentetni. Az előterjesztés tartalmazza a pályázati feltételeket, a Humán Ügyek Bizottsága megtárgyalta, elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért az intézményvezetői pályázat kiírásáról szóló döntéssel, szavazzon.*

*A képviselő-testület 9 igen szavazattal, az alábbi határozatot hozta:*

**24/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete nyilvános pályázatot ír ki a Városi Könyvtár és Művelődési - Felnőttképzési Központ igazgatói munkakörére az alábbi feltételekkel:

1. A pályázatot meghirdető szerv:

Zalaszentgrót Város Önkormányzata

1. Meghirdetett munkahely:

Városi Könyvtár és Művelődési - Felnőttképzési Központ– igazgató

1. Képesítés és egyéb feltételek:
2. felsőfokú végzettséggel és közművelődési szakképzettséggel, vagy nem szakirányú felsőfokú végzettséggel és felsőfokú szakirányú szakképesítéssel és
3. felsőfokú közművelődési szakképzettségének, illetve szakvizsgájának és az intézmény alaptevékenységének megfelelő feladatkörben megszerzett legalább 5 éves szakmai gyakorlat, továbbá
4. kiemelkedő szakmai vagy szakirányú tudományos tevékenység.
5. Juttatások (illetmény, pótlék, egyéb):

A megbízás 2018. július 1-jétől 2023. június 30-ig tart.

Bér- és egyéb juttatások a Kjt. szerint.

A pályázathoz csatolandó: oklevél másolat, erkölcsi bizonyítvány, szakmai önéletrajz, helyzetelemzésre épülő vezetői program.

A képviselő-testület a pályázatok véleményezésére – szakmai bizottságként – az Humán Ügyek Bizottságát kéri fel, kiegészítve az intézmény Közalkalmazotti Tanácsa és a reprezentatív szakszervezet egy-egy delegáltjával.

A pályázati felhívást a Kulturális Közlönyben és a helyi médiákban és a honlapon közzé kell tenni.

A képviselő-testület felkéri a jegyzőt, hogy a pályázati eljárással kapcsolatos feladatokat végezze el.

Felelős: Dr. Simon Beáta jegyző

Határidő: 2018. június 30.

**11. sz. napirendi pont**

**Elővásárlási jogról való döntések**

*A napirendhez tartozó előterjesztés a jegyzőkönyv mellékletét képezi*

**Baracskai József:** Két elővásárlási jogról szóló döntés szerepel az előterjesztésben, amelyet a Gazdasági és Városfejlesztési Bizottság megtárgyalt, és elfogadásra javasolt a képviselőtestület részére, miszerint nem kívánunk élni elővásárlási jogunkkal.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért az elővásárlási jogról való döntéssel, szavazzon.*

*A Képviselő-testület 9 igen szavazattal az alábbi határozatot hozta:*

**25/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 050019/12 hrsz.-ú külterületi ingatlan 2487/44802 arányú tulajdoni hányadának adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2018. április 15.

**Felelős:** Dr. Simon Beáta jegyző

Kérem, aki egyetért az elővásárlási jogról való döntéssel, szavazzon.

A képviselő-testület 9 igen szavazattal az alábbi határozatot hozta:

**26/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 050020/4 hrsz.-ú külterületi ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2018. április 15.

**Felelős:** Dr. Simon Beáta jegyző

**12. sz. napirendi pont**

**Köznevelési intézményátszervezések véleményezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaegerszegi Tankerületi Központ igazgatója a 2018. március 6-án kelt leveleiben megkeresésekkel fordult Zalaszentgrót Város Önkormányzata felé a köznevelési intézmények tervezett átszervezésével kapcsolatban. A Zala Megyei Pedagógiai Szakszolgálat átszervezéséről lenne szó. A zalaszentgróti tagintézmény a Batthyány Lajos u. 15. sz. alatti címre költözött, mivel a Zala utca 1. szám alatti ügyviteli telephely műszaki okok miatt használhatatlanná vált. Továbbá a Deák Ferenc Általános Iskola, Gimnázium és Alapfokú Művészeti Iskola esetében az intézmény alapfeladata bővül egy új alapfeladattal, a balett tanszakkal. Mindkét esetben javaslom a képviselőtestület egyetértését. Az előterjesztést a Humán Ügyek Bizottsága megtárgyalta, elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a köznevelési intézményátszervezések véleményezésével, szavazzon.*

*A Képviselő-testület 9 igen szavazattal az alábbi határozatot hozta:*

**27/2018. (III. 29.) számú képviselő-testületi határozat:**

I. Zalaszentgrót Város Önkormányzatának Képviselő-testülete a Zala Megyei Pedagógiai Szakszolgálat (8900 Zalaegerszeg, Apáczai Csere János tér 5.) fenntartó által tervezett, az intézmény Zalaszentgróti Tagintézménye címének változása miatti átszervezésével egyetért.

II. Zalaszentgrót Város Önkormányzatának Képviselő-testülete a Deák Ferenc Általános Iskola, Gimnázium és Alapfokú Művészeti Iskola (8790 Zalaszentgrót, Kossuth Lajos u. 11.) fenntartó által tervezett, az intézmény alapfeladatának új, balett tanszakkal való bővítése érdekében történő átszervezésével egyetért.

A Képviselő-testület felkéri Baracskai József polgármestert, hogy a döntésről a Zalaegerszegi Tankerületi Központ igazgatóját tájékoztatni szíveskedjen.

**Határidő:** azonnal

**Felelős:** Baracskai József polgármester

**13. sz. napirendi pont**

**Döntés a Szent István tér megújításáról szóló közbeszerzési eljárás felelősségi rendjéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A képviselőtestület döntött arról, hogy TOP 2.1.2-15 kódszámú felhívásra „Zalaszentgrót a Zöld város” címen benyújtott projekt keretében a Főtér rekonstrukciója, a Piaccsarnok részleges felújítása és szoft programok célterületek megvalósítását támogatja. Az előterjesztés tartalmazza a közbeszerzési eljárás felelősségi rendjét. A Templom tér felújításával egy megfelelő nagyságú és minőségű rendezvénytere lesz a városnak, a Szent István téren pedig a zöldterület bővítésre kerülne, egy élhetőbb ligetes parkot létesítenénk. A Művelődési Központ háta mögött a balesetveszélyes cukorjuharokat a tűzoltóság gyakorlatai keretében kivágásra kerültek. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Kovács László**: Örvendetes a tér megújulása, különösen azért, mert balesetveszélyt jelentett a középső része a téli időszakban. Egy nagyon szép és használható tervet látunk, esetleg a lakosság számára is közzé kellene tenni.

**Baracskai József**: Több egyeztetésen keresztül minél több zöldterület kialakítását tartottuk szem előtt, a lakosságot is tájékoztatni fogjuk.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a Szent István tér megújításáról szóló közbeszerzési eljárás felelősségi rendjéről szóló döntéssel, szavazzon.*

*A Képviselő-testület 9 igen szavazattal az alábbi határozatot hozta:*

**28/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a Szent István tér megújítás megvalósításához kapcsolódó közbeszerzési eljárásának lefolytatásához szükséges, a közbeszerzésekről szóló 2015. évi CXLIII. törvény 27. §-ának megfelelő felelősségi rendjét az 3. számú melléklet szerint elfogadja.

A Képviselő-testülete felkéri Baracskai József polgármestert és Dr. Simon Beáta jegyzőt, hogy intézkedjenek a közbeszerzési eljárás lefolytatásáról.

**Határidő:** 2018. augusztus 31.

**Felelős:** Baracskai József polgármester

 Dr. Simon Beáta jegyző

**14. sz. napirendi pont**

**Tájékoztató a támogatást nyert pályázatok megvalósításának állásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő testület részére. Az Eszközfejlesztés a Család- és Gyermekjólét Központnál és Szolgálatnál című projekt keretében lehetőség nyílt a Zalaszentgróti Szociális, Család- és Gyermekjóléti Központ és Szolgálat hiányzó eszközeinek beszerzésére, elavult eszközeinek lecserélésére, munkakörülményük javítására. Előzetesen egyeztetést folytattunk az intézményvezetővel. Jelenleg a bútorok beszerelése van folyamatban, ezzel a helyi szociális ellátás minőségét javítjuk.

Az Agrár-logisztikai központ építése és a Zalaszentgrót déli iparterület fejlesztése pályázat összefügg, az iparterület infrastrukturális fejlesztése lenne az egyik cél. Utóbbi pályázat esetében 188.017.018 Ft helyett 90.000.000,-Ft-ot nyertünk el. Az Agrár-logisztikai központ építésére a megpályázott 217.176.420 Ft helyett 190.000.000 Ft-ot nyertünk el. A hűtőház építésének az ötlete a helyi gyümölcstermesztők igénye alapján született, sokan Jánosházára viszik a terményeiket tárolásra. Egy XXI. századnak megfelelő hűtőház épülne, mely 2019. szeptember 30-án kerülne átadásra. Problémát jelent a beadott pályázati összegek csökkentése, több mint két év eltelt a pályázatok beadása és a tervezett megvalósítás között, továbbá az építési anyagok is egyre drágulnak. A költségbecslésnél és a közbeszerzés kiírása előtt tartunk, az engedélyezések megvannak, azt viszont nem tudom, hogyan férünk bele az adott összegekbe, legfeljebb a műszaki tartalom csökkentésre kerül. Az iparterület körbeaszfaltozását már biztos nem tudjuk megvalósítani, ehhez plusz 100 millió forint szükséges. Nyilvánvaló, hogy a hűtőházig le kell aszfaltozni a többinél pedig meg kell oldani az árkolást, az infrastruktúrát meg kell oldani, elég vizes a terület. Zalaszentgrót a Zöld város című projekt egyik célkitűzése a piaccsarnok megújítása és funkcióbővítése. Ennek érdekében közönségforgalmi vizesblokk, takarító szertár és kiszolgálópult kerül kialakításra a csarnok belső felületeinek megújításával. A kialakítandó vizesblokk kiszolgálja mind a heti piac vendégeit, mind az időszakos rendezvények részvevőit. A Zöld projekt keretéhez kapcsolódva megnéztünk egy stabilizált burkolat minőségét, jó ötlet volt a tervezők részéről, hogy nem térkövezünk le mindent. A fásítással, a növényekkel, a Szt. Kristófot ábrázoló szobor helyén maradásával oldjuk meg a tér felújítását, de elsődleges a balesetveszély megoldása, ötvözzük a régit az újjal. Megújul a Batthyány utca 11. szám alatti épületnek az eleje. Remélem a jövőben találunk a művelődési ház felújítására is pályázatot.

A Zala két keréken - Kerékpárút fejlesztése Sármellék és Zalaszentgrót településeken című projektre elnyert támogatás zalaszentgróti része 34.073.350 Ft. A pályázatok a Zala Megyei Közgyűlés adta be, az önkormányzat koordinálja, fizikailag a tüskeszentpéteri bejárótól a fürdőig kerékpárút épül, egyeztetve az ingatlantulajdonosokkal. A másik része Zalaszentgrót belvárosából táblázva egy kerékpározható útszakasz.

Az EFOP-1.2.11-16-2017-00052 azonosítószámú Fecskeház Program Újragondolva című projekttel kapcsolatban Budapesten volt egy tájékoztató. A Fecskeház program a kistérség ötlete volt, ennek keretében Zalaszentgróton két lakás került kialakításra, a járás területén pedig több mint 10 lakás. Ennek a folytatása az Esélyotthon című projekt, melyben lehet lakásfelújításra pályázni. Egy jó hír, hogy az önkormányzat már minden lakását felújította közmunkaprogram keretében. A volt szakmunkásképző Ifjúság utcai épületében az alsó szinten 4 lakás kerülne kialakításra, melyre lehetőséget biztosít a pályázat 100 eFt/ m2 áron, ami nagyon kevés. Itt keresni kell a lehetőséget plusz összegek szerzésére. Esetleg az emeleti rész értékesítésével, felújításával egyben, így a lakásállomány is bővülne. Már tárgyalunk ez ügyben, ha olyan szakaszba kerül, természetesen a képviselőtestület dönt róla. A pályázat több kedvezményt is tartalmaz, köztük egy ifjúsági referens alkalmazását és lakhatási támogatást. Fontosnak tartom a fiatalok helyben tartását.

Az EFOP-1.8.19-17-2017-00040 azonosítószámú Az alapellátás és népegészségügy rendszerének átfogó fejlesztése – a népegészségügy helyi kapacitás fejlesztése a Zalaszentgróti Járásban című projekt keretében kerül megvalósításra az egészségfejlesztési iroda kialakítása zalaszentgróti székhellyel, mely több ember foglalkoztatását tenné lehetővé. Rövidtávon a prevenció erősítése a cél, a lakosságot megismertetni az egészséges életmóddal, valamint különböző programok szervezése. A hosszú távú cél az emberek életminőségének a javítása, mely nem egyenlő az egészségüggyel, hanem a betegségek megelőzéséről szól. Látogatást tettünk Budapesten egy humánszolgáltató intézetnél, felvettük a kapcsolatot a zalaegerszegi egészségügyi irodával, közös cél az itt élők egészségi állapotának magas szinten tartása.

Beadásra került továbbá egy LEADER pályázat a sutyi udvar és a berendezések beszerzésére, továbbá a zártkerti utak felújítása, amiről még nincs döntés. Két éve beadásra került egy sportparkos pályázat, erről nincs információnk. Folyamatosan figyeljük ezeket a lehetőségeket.

A Zalai Borút Magyar-Szlovén pályázata nyert, így talán pontot tudunk tenni az évente elhúzódó kölcsönre. A pályázatok bonyolítását a hivatal munkatársai végzik, mely nagyon sok munkával jár az egyeztetések a tervezőkkel, az esetleges kivitelezőkkel. A fő cél, hogy a lehető legjobb minőségben a legalacsonyabb összegből tudjuk ezeket megvalósítani. A pályázatokkal kapcsolatban a hivatalban a műszaki osztály dolgozóinak van a legnagyobb feladata és a jogi osztálynak, az elszámolásnál pedig a pénzügyi osztálynak, mindezt a nyolc órás munkaidőben kell megoldani.

**Veress János**: Országosan nagy a szakmunkás hiány, jobbnak tartanám, ha a szakmunkásképzőben újra visszahoznánk az oktatást, ha másként nem akkor duális képzés formájában. Vannak fiatalok, akik legfeljebb érettségivel egy multi cégnél árufeltöltőként tudnak majd elhelyezkedni, ezzel szemben egy CNC maró esztergályosnak a kezdő fizetése 400-500 ezer forint. A jövőben az eredeti funkcióval kellene megtölteni. Az összeg sem elég a tervekre, ráadásul az épület tetőszerkezete rossz állapotban van.

**Baracskai József**: Már többször tárgyaltam a Zalaegerszegi Szakképzési Centrummal, hogy Zalaszentgróton újra induljon a szakképzés. Ebben igaza van, jó lenne visszahozni a szakmunkásképzést Zalaszentgrótra, de nem az épületen fog múlni. A szakmunkásoktatásnak a gimnáziumi részben is helyet tudunk biztosítani. Valóban kevés a pályázati összeg, kértünk árajánlatot több vállalkozótól, változó árakkal számoltak. Ezért gondolkodunk egy olyan konstrukción, hogy értékesítsük az épület egy részét, így felújításra kerülne a tetőszerkezet. Egy része a lakásoknak önkormányzati, másik része magántulajdonba lenne. Ez csak egy tájékoztatás, de folyamatosan keressük a lehetőséget a megoldásra, a képviselő-testület elé kerülnek a döntések. Örülök annak, hogy a CNC esztergályosoknak ilyen magas a fizetésük, nem rossz az elgondolás, de ennél komolyabbak a problémák a foglalkoztatásban, sajnos a határ közelsége sok szakembert elvisz. Sajnos sokan a kilátástalanságot látják és nem jönnek haza.

**Takács Tibor**: Valóban problémák vannak a tetővel, beázások tapasztalhatók a kollégium feletti részen. Nagyon jó kezdeményezésnek tartom a fecskeház programot, valóban a pénz kevés és nem tudjuk mire lesz elég, de mindenkép foglalkozni kell az épület állagmegóvásával. A fűtésrendszerrel is foglalkozni kell, hiába volt a karbantartás, a télen a fűtéscső elfagyott, ez további költséget jelent az állagmegóvás érdekébe. A szakmunkásképzésnek helyett lehetne adni a gimnáziumi részben, ha elő tudjuk teremteni az összeget a fecskeházra, vágjunk bele, természetesen itt a számokkal küzdünk, de keressük a megfelelő vállalkozót a feladatra.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a* *támogatást nyert pályázatok megvalósításának állásáról szóló tájékoztatóval, szavazzon.*

*A Képviselő-testület 9 igen szavazattal az alábbi határozatot hozta:*

**29/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a támogatást nyert projektek megvalósításáról szóló tájékoztatást elfogadja.

A Képviselő-testület felhatalmazza a polgármestert a projektek megvalósításához kapcsolódó további hivatalos intézkedések megtételére.

**Határidő:** folyamatos

**Felelős:** Baracskai József polgármester

Kérem, aki egyetért a Zalaszentgrót Város Egészségügyi Központ létszámbővítésével az Egészségfejlesztési Iroda létrehozása okán, szavazzon.

A képviselő testület 9 igen szavazattal az alábbi határozatot hozta:

**30/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja 2018. április 01-től a Zalaszentgrót Város Egészségügyi Központ létszámának (3 fő 40 órás, 4 fő 20 órás, 2 fő 10 órás) összesen heti 220 órás, 9 fővel való bővítését az Egészségfejlesztési Iroda létrehozása okán.

A Képviselő-testület felhatalmazza a polgármestert a szükséges intézkedések megtételére.

**Határidő:** 2018. május 31.

**Felelős:** Baracskai József polgármester

**15. sz. napirendi pont**

**Pályázat benyújtása a zsidó temető felújítására**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Magyarországi Zsidó Örökség Közalapítvány mint támogató felhívást tett közzé az európai kulturális örökség részét képező, Magyarország területén található/fellelhető, jelenleg gondozatlan, elenyészőben lévő zsidó sírkertek, sírhelyek rekonstrukciójához, a temető fennmaradását veszélyeztető helyzet elhárításához és a síremlékek halaszthatatlan állagmegóvását szolgáló felújításokhoz, továbbá az emlékezést szolgáló beruházásokhoz. További célok között szerepel a fiatal nemzedék zsidó kulturális örökséggel kapcsolatos tudásának gyarapítása és iskolai közösségi szolgálat program megvalósítása. Így nem csak a lelkünkben újul meg a temető, hiszen a múltunknak egy része marad, hanem fizikailag és esztétikailag is megszépül. A projekt a temető tíz éven át tartó karbantartását biztosítaná. Ez egy műemlék temető, mely látogathatóvá válik. Az előterjesztést a Gazdasági és Városfejlesztési Bizottság megtárgyalta elfogadásra javasolta a képviselő testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

*Kérem, aki egyetért a pályázat benyújtásával a zsidó temető felújítására, szavazzon.*

*A Képviselő-testület 9 igen szavazattal az alábbi határozatot hozta:*

**31/2018. (III. 29.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért támogatási kérelem benyújtásával a Magyar Zsidó Hitközségek Szövetsége tulajdonában lévő Zalaszentgrót, külterület 10038 (régi 038) hrsz-ú ingatlanon található zsidó temető rekonstrukciójára és a támogatás elnyerése esetén vállalja a temető 10 éven át tartó folyamatos gondozását, karbantartását.

A Képviselő-testülete felhatalmazza Baracskai József polgármestert a szükséges intézkedések megtételére.

**Határidő:** 2018. április 13.

**Felelős:** Baracskai József polgármester

**16. sz. napirendi pont**

**Egyebek**

**Baracskai József:** A márciusra tervezett szabadságomat igénybe vettem.

**Veress János**: A Pénzügyi és Ügyrendi Bizottság ülésén tájékoztatást kaptunk arról a TAO-s, a költségvetésben szereplő 6 millió forintos támogatásról. Annyit tudtunk, hogy lesz egy kosárlabda pálya felújítás a Zrínyi iskola udvarán. Mészáros Richárd elmondta, hogy ebben a tevékenységben az összes település vezetőjét is megkereste és egyeztetett a polgármester úrral, és tulajdonosi hozzájárulást, állagmegóvási megállapodást, építési hatóságtól igazolást biztosított számára. Ha nem támogatja az önkormányzat, akkor is megépíti a kosárlabda pályát. Kapott-e ilyen dokumentumokat a polgármester úrtól? A polgármester úr újságban való reagálása a 6 milliós összegre, illetve a jutalomkeretre vonatkozóan az volt, hogy azt tudom ajánlani képviselőtársaimnak, nézzék át pontosan az anyagokat. Erről nem kaptunk tájékoztatást.

**Baracskai József:** Sajnálom, hogy megint magyarázkodásba kezdünk. Itt mutogatta a lapokat a jutalomkeretnél, hogy ez a polgármester jutalmának a megvonása, nem ez az intézményvezetők jutalma lett volna.

**Veress János**: Ez nem így volt.

**Baracskai József**: Olvassa el a költségvetési rendeleteket, ne csak a számsorokat, lassan már négy éve képviselő. Jó lenne, ha megismerné az önkormányzat működését. Mészáros úrral kapcsolatban Kajári Attila tankerületi igazgató hívta fel a figyelmemet, hogy egy programot indítanak kosárlabdával kapcsolatban. Nem azt mondta, hogy mindenféleképpen megépíti a pályát, hanem a sportcsarnokon belüli elektromos palánkrendszert fogja megépíteni. Azért fordult az önkormányzathoz, hogy a kosárlabda pályához a 6 millió forintos önerőt tegyük hozzá. Egy önkormányzati képviselőnek nem csak az a feladata, hogy igent vagy nemet mondjon, hanem nézzen utána a dolgoknak. Ha bármilyen felvilágosítás kér, természetesen megadjuk, egyébként bizottsági ülésen is beszéltem róla.

**Gelencsér István**: Tény és való, az előttünk álló lehetőséget jobban megismerve ez egy olyan fejlesztést jelent, ami egy új sportágat hozhat ide, ez a jövőben megvalósítható. Statikailag meg kell vizsgálni, elbírja-e a palánkot a tetőszerkezet. Egy műanyag borítású pályát fogunk kapni műanyag palánkkal. A kézilabda szakosztály is pályázott egy ilyen pálya megvalósítására, nem tudom, hol tart az ügy.

**Baracskai József**: Nyilvánvaló, hogy szakember fogja megállapítani a statikailag az épületet. A képviselőtestület döntött, hogy a 6 millió forintot nem teszi hozzá a pályázathoz, nem kerül újból a testület elé. Ha megvalósul a kézilabda szakosztály által beadott pályázat, akkor a Kossuth utcai épületnél az aszfaltos pályára kerül egy rekordtám burkolat. Örvendek, hogy egy új sportágban is kipróbálhatják magukat a diákok, remélem, a technikai feltételek a sportcsarnokban megvalósulnak. Várjuk meg, mi lesz a vége a másik pályázatnak, nyilván ne dobáljuk a milliókat, ami nincs megszavazva. A TAO pályázatból épült egy műfüves pálya, a parkettacsere, megszavaztuk az eredményjelzőt, takarítógépet, amely költségének a 30 %-át az önkormányzat fizette. Vannak az egyesületek által beadott pályázatok, melyek fizikailag hozzánk nem kerülnek. Várjunk még ezzel a kosárlabda pályaborítással, májusig lehet leadni a pályázatot, addig kiforr, melyik pályázatból mit tudunk megvalósítani.

**Dr. Tihanyi Ottó**: Veress János képviselő nem kapott választ a kérdésére, adott-e a Kft. részére, történt-e bármilyen kötelezettség vállalás a polgármester részéről az önkormányzat nevében. A sportcsarnoknál voltak problémák a teherbíró képességgel, arra oda kell figyelni. A polgármester úr a mi nyakunkba akarja varrni a költségvetési vitát. Egyetlen sorban kaptunk erről a 6 millió forintról tájékoztatást. Ehhez képest az újságból tudtuk meg, hogy ez egy pályafelújítás lett volna palánkokkal közel 30 milliós beruházás, erről a költségvetés előtt nem kaptunk tájékoztatót.

**Baracskai József**: Nem történt kötelezettségvállalás az önkormányzat részéről.

Kérdések interpellációk nem érkeztek, további hozzászólás hiányában a képviselő-testület a Magyarország helyi önkormányzatról szóló 2011. évi CLXXXIX. törvény 46. § (2) bekezdése c) pontja lapján zárt ülést tartására tér át.

Kmf.

Baracskai József Dr. Simon Beáta

 polgármester jegyző